Folketing
2006-04-19

Den gældende ordning er således, at enten justitsministeren eller et flertal i Folketinget kan bestemme, at der skal nedsættes en undersøgelseskommission. Lov om undersøgelseskommissioner bygger på grundige og principielle overvejelser under både forberedelsen af lovforslaget og Folketingets behandling af forslaget. Loven bygger således på betænkning nr. 1315 fra 1996 om undersøgelsesorganer, der blev afgivet af et udvalg med tidligere ombudsmand Lars Nordskov Nielsen som formand. Udvalget blev nedsat af regeringen i samarbejde med Folketingets Udvalg for Forretningsorden og havde til opgave at foretage en samlet gennemgang og vurdering af undersøgelsesorganer, der kan belyse og klarlægge forhold inden for den statslige forvaltning. Ifølge det lovudkast, som udvalget fremlagde i betænkning nr. 1315, var det justitsministeren, der skulle have kompetencen til at beslutte, at en undersøgelseskommission skal nedsættes. Begrundelsen for denne ordning var, at det efter udvalgets opfattelse var rigtigt at fastholde, at det er vedkommende minister, der er ansvarlig for at iværksætte de relevante undersøgelser. Folketingets indflydelse var efter udvalgets opfattelse sikret igennem de politiske kontrol- og ansvarsmekanismer.